CELEX: C2005/229/76
Language: sk
Date: 2005-09-17 00:00:00
Title: Vec T-289/05: Žaloba podaná 26. júla 2005: Arcangelo Milella a iní proti Komisii Európskych spoločenstiev

17.9.2005   
            
            
               SK
            
            
               Úradný vestník Európskej únie
            
            
               C 229/36
            
         Žaloba podaná 26. júla 2005: Arcangelo Milella a iní proti Komisii Európskych spoločenstiev
   (Vec T-289/05)
   (2005/C 229/76)
   Jazyk konania: francúzština
   Arcangelo Milella, bydliskom v Niederanven (Luxembursko), a Delfina Campanella, bydliskom v Luxemburgu, v zastúpení: Marc-Albert Lucas, advokát, podali 26. júla 2005 na Súd prvého stupňa Európskych spoločenstiev žalobu proti Komisii Európskych spoločenstiev.
   Žalobcovia navrhujú, aby Súd prvého stupňa:
   
               —
            
            
               zrušil rozhodnutie generálneho riaditeľa Komisie pre personál a administratívu z 18. apríla 2005 v rozsahu, v akom stanovilo, že Hondtove pravidlo je metóda rozdelenia kresiel zástupcov Comité local du personnel de Luxembourg (Luxemburský miestny výbor zamestnancov) (CLPL) v Comité central du personnel (Ústrednom výbore zamestnancov) (CCP), ktorá je v súlade s pravidlom proporcionality, a v akom vyzvalo CLPL, aby k nemu prihliadol pri prijímaní nového rozhodnutia o menovaní svojich zástupcov v CCP,
            
         
               —
            
            
               určil, že rozhodnutia Comité local du personnel de Luxembourg z 26. apríla a 10. mája 2005, ktorými sa menujú jeho zástupcovia v Comité central du personnel, sú protiprávne v rozsahu, v akom pridelili päť kresiel do zoznamu č. 2 a dve kreslá do zoznamu č. 1 podľa Hondtovej metódy a nie štyri kreslá do zoznamu č. 2 a tri kreslá do zoznamu č. 1 podľa pravidla najväčšieho zostatku,
            
         
               —
            
            
               zrušil rozhodnutie generálneho riaditeľa pre personál a administratívu z 11. mája 2005, ktorým bola potvrdená regulárnosť nových menovaní jeho zástupcov v Comité central du personnel uskutočnených Comité local du personnel de Luxembourg 26. apríla a 10. mája 2005,
            
         
               —
            
            
               zaviazal Komisiu Európskych spoločenstiev nahradiť trovy konania.
            
         Žalobné dôvody a hlavné tvrdenia
   Spor sa týka menovania zástupcov Comité local du personnel de la Commission de Luxembourg (CLPL) v Comité Central du personnel de la Commission (CCP) po voľbách z 24. novembra 2004. Oznámením z 18. apríla 2005 generálny riaditeľ GR ADMIN Komisie spresnil predsedom CLPL a CCP, že sa domnieva, že „Hondtove pravidlo“, ktoré je matematickou metódou zvolenou pre rozdelenie kresiel v CCP medzi kandidátske zoznamy predložené vo voľbách, je v súlade so zásadou proporcionality. Riaditeľ však tým istým oznámením z iných dôvodov zrušil menovania zástupcov v CCP. V nadväznosti na toto oznámenie CLPL uskutočnil 26. apríla 2005 nové menovanie zástupcov podľa Hondtovej metódy.
   Oznámením z 11. mája 2005 generálny riaditeľ GR ADMIN potvrdil, že považuje tieto menovania za regulárne.
   Žalobcovia, úradníci Komisie pôsobiaci v Luxemburgu, navrhujú zrušenie týchto rozhodnutí. Uplatňujú porušenie článku 14 posledného odseku právnej úpravy z 27. apríla 1988 o zložení a činnosti Výboru zamestnancov prijatých Komisiou, ako aj porušenie pravidiel proporcionality rozdelenia kresiel v CCP k rozdeleniu kresiel v CLCP a porušenie reprezentatívnosti CCP. Žalobcovia tvrdia, že mala byť prijatá iná metóda rozdelenia kresiel, a to metóda najväčšieho zostatku, ktorá by viedla k reprezentatívnejšiemu rozdeleniu.
   Žalobcovia uvádzajú takisto zneužitie právomoci zo strany CLPL. Podľa nich väčšina CLCP zamýšľa umelo zvýšiť svoje zastúpenie v neprospech zoznamu č. 1 a orgán poverený menovaním sa dopustil právneho pochybenia a zjavne nesprávneho posúdenia, keď schválil použitie Hondtovej metódy.
   Žalobcovia okrem toho uplatňujú porušenie zásady rovnakého zaobchádzania zo strany orgánu povereného menovaním, keďže sa odchýlil od svojej predchádzajúcej praxe, a domnievajú sa, že metóda najväčšieho zostatku je jedinou metódou zaručujúcou proporcionalitu.
   Žalobcovia sa napokon dovolávajú porušenia článku 1 ods. 3 prílohy II služobného poriadku a článku 16 ods. 1 a 2 stanov CLCP zo strany orgánu povereného menovaním, nakoľko tento orgán nariadil CLCP výber Hondtovej metódy, alebo mu prinajmenšom umožnil zasiahnuť do právomoci všeobecného zhromaždenia zamestnancov, ktoré má ako jediné právomoc zvoliť použiteľnú metódu.